google/wiki40b huggingface dataset:
Vladimír Weiss (1964)

Spillerkarriere

Weiss spilte for Tsjekkoslovakia/Slovakia og for Inter Bratislava.

Internasjonal karriere

Weiss spilte i VM i fotball 1990 for Tsjekkoslovakia. Han har 19 kamper for Tsjekkoslovakia og 12 kamper for Slovakia.

Trenerkarriere

Som trener for Artmedia Bratislava vant Weiss Corgoň Liga og nådde gruppespillet i Mesterligaen 2005/2006. Han trente FC Saturn Moscow Oblast fra februar 2006 til juni 2007. I sin tid ved FC Saturn Moscow Oblast hentet han mange slovakiske fotballspillere fra sin tidligere klubb, før han i juni 2007 ble hentet tilbake som trener for FC Artemedia Bratislava. Siden 2008 har han vært hovedtrener for det slovakiske fotballandslaget. Den 14. oktober 2009 ledet han laget til en historisk suksess, hvor det for første gang kvalifiserte seg for en turnering av betydning. Slovakia vant sin kvalifiseringsgruppe etter en 1-0-borteseier over Polen i den siste og avgjørende kvalifisieringskampen. I Fotball-VM 2010 førte han Slovakia videre fra gruppespillet etter en 3-2-seier over Italia 24. juni 2010.

Personlig

Sønnen hans med samme navn spiller for Rangers på lån fra Manchester City, mens hans far som også heter Vladimír Weiss, var en fotballspiller som representerte Tsjekkoslovakia.
Muhammadu Buhari

Liv og virke

Hans etniske bakgrunn er Fulani, hans tro er islam, og hans familie er fra delstaten Katsina som ligger nord i Nigeria.
Buhari kom for første gang i rampelyset i 1975 da han ble minister for olje-og naturressursene under den daværende statslederen, general Olusegun Obasanjo. Før dette var han sjef for det nyopprettede North Eastern State i Nigeria som ble dannet under regimet til Murtala Mohammed. Han ble senere leder for det nyopprettede Nigeria National Petroleum Corporation i 1977.
I 1983 kom det tsjadiske soldater som invaderte og tok over 19 av øyene i Lake Tsjad, som da var en del av de nigerianske territoriene. Daværende Brigader Buhari, som var general kommandant ledet tredje panserdivisjon som vellykket gjennomført en blokade av Tsjad. Noe som førte til at de innvanderte territorier ble returnert tilbake til Nigeria. Den nigerianske hæren under Buhari forfulgte deretter den tsjadiske hæren så langt som 50 km inn inn på Tsjads territorium.
Major-General Buhari ble valgt til å lede Nigeria etter å ha blitt valgt ut av middels og høyt rangerte militære offiserer etter et vellykket militært statskupp som styrtet den sivile presidenten Shehu Shagari den 31. desember 1983.
Buhari ble utnevnt til Head of State og Commander-in-Chief for det nigerianske forsvaret, og Tünde Idiagbon ble utnevnt til sjef for generalstaben. Buhari ble selv styrtet i et nytt statskupp som ble ledet av general Ibrahim Babangida den 27. august 1985. Mange høytstående militære offiserer var innblandet i dette statskuppet.
Kongsvinger Fortress

Kongsvinger Fortress Amerikanske Fotball Klubb (KFAFK) er en amerikansk fotballklubb fra Kongsvinger som konkurrerer i Norges Amerikanske Idretters Forbund. Klubben ble stiftet i 2015 av Erik Fjellum.
Kongsvinger Fortress spiller sine hjemmekamper på Skansesletta friidrettsanlegg i Kongsvinger. Klubbens farger er svart og oransje. 
9. Mars 2019 vant Fortress Flagg Football turneringen i Valhall.
World Team Challenge

World Team Challenge (offisielt Joka Classic Biathlon World Team Challenge auf Schalke) er en årlig parkonkurranse i skiskyting, som arrangeres i romjulen i Veltins-Arena i Gelsenkirchen i Tyskland. Konkurransen har vært arrangert siden 2002.
Grunnkretser i Kvæfjord kommune

Grunnkretser i Kvæfjord kommune er delområder og grunnkretser som seksjonerer Kvæfjord kommune, Troms, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
CB UNIX

Columbus UNIX, eller CB UNIX, var en variant av operativsystemet UNIX som ble brukt internt av Bell Laboratories til administrative databaser og prosessering av transaksjoner. Det ble utviklet ved avdelingen i Columbus i Ohio, USA. Operativsystemet var basert på UNIX versjon 6, UNIX versjon 7 og PWB/UNIX. Det var lite kjent utenfor selskapet.
Ministeriet for Flygtninge, Indvandrere og Integration

Ministeriet for Flygtninge, Indvandrere og Integration var et dansk ministerium opprettet da Anders Fogh Rasmussens første regjering tiltrådte. Ministeriet ble i daglig tale kalt Integrationsministeriet. Det ble lagt ned i 2011 i forbindelse med Helle Thorning-Schmidts regjerings tiltreden.
Chevrolet

Historie

Chevrolet Motor Car Company ble stiftet den 3. november 1911 av Louis Chevrolet (født 25. desember 1878 i La Chaux-de-Fonds i Sveits) sammen med William C. Durant samt investeringspartnerne William Little (produsenten av Little automobile) og Dr. Edwin R. Campbell (svigersønn til Durant) samt i 1912 R. S. McLaughlin GEO av General Motors i Canada. Deres første modell var «Classic Six», en sedan for fem passasjerer, utstyrt med en 4,9 liters (299 kubikktommer), seksylindret motor.  Topphastigheten var 105 km/h.

Daewoo - Chevrolet

2001, GM kjøpte opp Daewoo for å få et større marked i Europa med logoen sin.
2009, GM bestemmer seg for at deres egne plattformer skal inn på alle fabrikker, verden over. Rebadging av Daewoo opphører, Chevrolet Spark ser dagens lys.
Your Lie in April

Handling

Kōsei Arima er et musikalsk vidunder og har i flere år har vært på topp alle i musikkonkurranser. For sin evne til å spille feilfritt og etter komponistenes ønske fikk han kallenavnet «human metronome» (menneskelig metronom). Etter at moren hans døde har Kōsei Arima hatt vanskeligheter med å høre lyden av pianoet når han selv spiller. Han velger å ta avstand fra musikkmiljøet han lenge har vært en del av og velger i stedet å leve som en normal tenåring sammen med klassekameratene og barndomsvennene Tsubaki og Watari. I en alder av fjorten møter han Kaori Miyazono som i likhet med seg selv er et musikalsk talent. Da Kaori var liten så hun Kōsei spille piano og ble selv inspirert til å spille fiolin. Møtet deres snur det ellers så fredelige livet til Kōsei på hodet. Forelsket og forvirret klarer han etter mye strev å finne veien tilbake til musikken med hjelp fra Kaori. Det han ikke vet er at hun har en egen kamp å kjempe.
Dravets syndrom

Beskrivelse

Alvorlig myoklon epilepsi i barndommen. Dette svært sjeldne syndromet er skilt fra godartet myoklone epilepsi etter alvorlighetsgrad og må være differensiert fra Lennox-Gastaut syndrom og Doose's myoklone-astatic epilepsi. Innsettende i første leveår. Symptomer vises på topp ved rundt 5 måneders alder med febril hemiclonic eller generaliserte status epilepticus. Gutter rammes dobbelt så ofte som jenter. Prognosen er dårlig. I 2005 var det minst 450 tilfeller rapportert i den verdensomspennende litteraturen, men, nå er det umulig å telle de kjente tilfellene fordi mange trolig har blitt publisert to ganger på grunn av den genetiske forskningen innenfor fagområdet. De fleste tilfeller er sporadiske. Familiehistorie med epilepsi og febrile kramper er representert i rundt 25 prosent av tilfellene, men familiære tilfeller er exceptionnal.

Første publikasjon

C. Dravet: Les epilepsies graver de l'enfant. Vie Médicale 1978, 8: 543-548.
Nidstang

En nidstang er en stang med et avkappet hode på toppen, som regel et hestehode, som i norrøn tid ble reist for å håne fiender og for ved magisk kraft å nedkalle ulykke og uhell over dem. Stangen skulle være av hassel og skulle peke mot nidingene man ønsket ulykke over. Navnene deres ble også risset inn i stangen. Å reise en nidstang ble også kalt å reise trenid.
Kupwara (distrikt)

Demografi

Ved folketellingen i 2011 var det 875 564 innbyggere i distriktet, mot 650 393 i 2001. Den urbane befolkningen utgjør 11,33 % av befolkningen.
Barn i alderen 0 til 6 år utgjorde 22,50 % i 2011. Antallet jenter i den alderen per tusen gutter var 854.
Parommidion

Utseende

Nokså små, avlange, rødbrune trebukker. Antennene er tynne og noe lengre enn kroppen. Prpnotum mer tønneformet, lengre enn bredt, med en liten tann på hver sidekant. Dekkvingene er jevnbrede, med lyse, oppstående hår. Beina har kraftige, klubbeformet fortykkede lår.

Utbredelse

Slekten er kjent fra Brasil, Bolivia, Paraguay og Argentina.
Nokia 6720 classic

Nokia 6720 classic er en mobiltelefon utviklet av Nokia. Den er basert på plattformen S60, med operativsystemet Symbian. Den ble lansert i juli 2009.
Nico (film)

Handling

Nico Toscani (Steven Seagal) er en hardbarket politimann i Chicago med bakgrunn i CIA, samt ekspert i kampsport. Sammen med sin kvinnelige partner Delores, gjør han stort narkokupp, men øyeblikkelig er FBI på pletten og får de mistenkte løslatt. Like etter blir en prest i hans nabolag drept og Nico blir advart om at både han og hans familie er i fare. Han skjønner at det er korrupte elementer innen FBI og starter derfor sin egen etterforskning. Sporene leder ham til CIA-agenten Kurt Zagon, som arbeider med å finanseiere en invasjon av Nicaragua. Han får også greie på at det eksisterer en plan om å drepe en amerikansk senator.
Vanlig ringfly

Utseende

Et middelsstort (vingespenn 28 – 34 mm), kraftig, gråaktig nattfly. Den ligner på sigdringfly (Ipimorpha retusa), men forvingens ytterkant er mye mindre innbuktet enn hos denne. Forvingen er grå, gjerne med et brunlig eller olivengrønt skjær. Ytterkanten er vsakt innbuktet bak spissen. Vingen har tre lyse tverrbånd, det innerste ganske nær roten. de to innerste tverrbåndene har hvite buer på yttersiden. Nyre- og ringmerkene er lyskantede og tydelige. Bakvingen er grå, lysere mot roten.

Levevis

Arten finnes i skog og skogkanter med osp (Populus tremula), som er larvenes næringsplante. De lever på skuddspissene, som de spinner sammen, i mai – juni. Arten overvintrer som egg. De voksne sommerfuglene flyr i juli – september.

Utbredelse

Vanlig ringfly finnes i Europa, og videre østover til Japan. I Norge er den vanlig på Sørlandet og Østlandet (unntatt den nordligste delen), på Vestlandet er den sjelden men forekommer nord til Bergens-området.
Søndervikens fogderi

Søndervikens fogderi var et fogderi i det norske landskapet Båhuslen, beliggende syd for Nordvikens fogderi og nord for Indlands fogderi. Fogderiet var opprettet senest i 1608 ved delingen av Vikens fogderi i Nordviken og Søndervikens fogderier, som sammen utgjorde det kirkelige området Ranrike prosti (senere Vigen prosti).
Det ble etter avståelsen av Båhuslen til Sverige i 1658 gitt navn Sunnervikens fögderi.
Lionel Dunsterville

Skolegang og hovedrolle i barnebok

Lionel Charles Dunsterville gikk på skolen sammen med Rudyard Kipling på United Services College, en offentlig skole som senere ble slått inn under Haileybury and Imperial Service College, som forberedte unge britiske menn for oversjøisk tjeneste i den britiske hæren. Han ble her inspirasjonskilden for karakteren «Stalky» i Kiplings barnebok Stalky & Co. I Norge kom boken ut i 1929 under tittelen Kork & Co., i Barbra Rings oversettelse. Modellen for hovedpersonen var den senere generalen Lionel Dunsterville. Den norske utgaven fra 1929 inneholder et forord skrevet av Dunsterville spesielt for den norske utgaven, datert «London, juni 1929».

Familie

General Dunsterville var onkel til H.D. Harvey-Kelly, den første piloten fra Royal Flying Corps som landet i Frankrike under første verdenskrig.

Militær karriere

Han ble tatt opp i den britiske hærens infanteri i 1884. Senere ble han overført til kolonihæren den britisk-indiske hæren og tjenstegjorde i North-West Frontier, i Waziristan og i Kina.
I begynnelsen av første verdenskrig hadde han stillinger i India. Mot slutten av 1917 ble han utnevnt til å lede en britisk styrke på under 1 000, trukket ut fra de britiske styrkene fra felttoget i Mesopotamia og Vestfronten, sammen med pansrede biler, fra Hamadan rundt 350 km gjennom Qajar-dynastiets Persierrike. Oppdraget var å samle informasjon, lære opp og kommandere lokale styrker, og forhindre predning av tysk propaganda. På veien til Enzeli måtte han også gjennom kamper mot Mirza Kuchik Khan og hans Jangali-styrker i Manjil.
Under Den allierte intervensjonen i den russiske borgerkrig fikk Dunsterville i oppdrag å okkupere de viktige oljefeltene ved og havnen i Baku som ble holdt av den kortlivede, antisovjetiske regjeringen Det sentralkaspiske diktatur. Imidlertid måtte britene og deres allierte forlate Baku 14. september 1918 da en osmansk styrke på 14 000 rykket mot byen, og inntok byen den følgende dagen. De allierte styrkene tok tilbake kontrollen to måneder senere som følge av våpenhvileavtalen i Moudros av 30. oktober 1918.
Dunsterville ble tildelt Order of the Bath og Indias stjerneorden. I 1918 utnevnt til generalmajor, og døde i 1946.
Ashbergdiamanten

Ashbergdiamanten er en ravfarget, puteformet diamant som veier 102.48 karat, var tidligere del av Russlands kronjuveler.
Diamanten er antatt å stamme fra Sør-Afrika, på grunn av sine karakteristika.
Robert Paus Platt

Karrière

Robert Paus Platt var utdannet ved Queens' College ved University of Cambridge. Han ble ansatt i Colonial Administrative Service, den mest prestisjefulle avdelingen innenfor Colonial Service som omfattet generalister som inntok de fremste lederstillingene (herunder guvernørstillingene) i de britiske koloniene. Han ble i 1928 utnevnt til Assistant Resident Commissioner i Mombasa i Kenya. Han ble senere statssekretær (under-secretary) i regjeringen i Palestinamandatet, som var administrert av Storbritannia etter oppdrag fra Folkeforbundet. Han ble drept 22. juli 1946 i bombingen av King David Hotel.

Bakgrunn

Han var sønn av Robert M. Platt og Ellen Sophie Paus. Hans mor var født i Manchester og var datter av den norskfødte forretningsmannen Christopher Paus. Robert Paus Platt var gift med Joan Rosa Lumley, datter av politidirektør i den britiske kolonien Kenya James Maddy Lumley. Han var nevø av britisk konsul i Oslo Christopher Lintrup Paus.
Han er begravet på den protestantiske kirkegården i Jerusalem.
Egil Reichborn-Kjennerud

Okkupasjonstiden

I desember 1940 ble Reichborn-Kjennerud utnevnt til Norges Idrettsfører. I 1941–1942 var han frontkjemper med grad av SS-Hauptsturmführer i Den norske legion og 5. SS-Panzer-Division «Wiking». Han ble ved fronttjenesten tildelt Frontkjempermerket, Det tyske ryttermerket i sølv og Jernkorset av andre klasse. Da han kom tilbake ble han utnevnt til høyesterettsdommer.
I november 1942 ble Reichborn-Kjennerud av Quisling utnevnt som leder av Likvidasjonsstyret for de inndratte jødiske formuer. Som leder av styret administrerte han de jødiske eiendeler som var inndratt av Quisling-regimet i henhold til Lov om inndraging av formue som tilhører jøder av 26. oktober 1942.
Han ble medlem i Germanske-SS Norge og under saken mot Gunnar Eilifsen var han hoveddommer i den nyopprettede Politiets særdomstol sammen med Karl Marthinsen og Egil Olbjørn, men Reichborn-Kjennerud var den eneste som nektet å idømme dødsstraff.

Krigsslutt og rettsoppgjør

I maidagene 1945 søkte Reichborn-Kjennerud sammen med folk fra Politikompaniene og Jonas Lie og Sverre Riisnæs-fraksjonen hjemme på Skallum gård i Bærum, som han disponerte. De vurderte å sette seg til motverge, men han og de fleste politifolkene forlot Skallum mens Henrik Rogstad, Jonas Lie og Sverre Riisnæs ble igjen.
Han ble etter krigen dømt til 10 års tvangsarbeid ved dom i Eidsivating lagmannsrett i september 1949.
Sajano Sjusjensk-demningen

Sajano Sjusjenskaja-demningen er en demning sør for byen Sajanogorsk i elva Jenisej, og ligger sørvest for hovedelvas løp. Vannkraftverket ble ferdigstilt i 1980–84, og gir blant annet kraft til et stort aluminiumsverk i Sajanogorsk. Denne gravitasjonsdemningen i betong er 242 – 245 meter høy, og 1 066 meter lang.
Kraftverket er et av verdens største målt etter installert effekt, som er inntil 6 721 MW. Produksjonen er på 23 – 27 TWh årlig (rekord 26,8 TWh i 2006). Operatør er RusHydro.
Anleggets reservoar er den 320 km lange, 10 km brede og 621 km² store Sajano Sjusjenskaja-sjøen som ligger over grensene som møtes mellom Khakasia-republikken, Tuva-republikken, og de sørligste deler av Krasnojarsk kraj (som grovt sett dekker Jenisej-vassdraget). Normal vannspeilhøyde blir 540 meter, som gir 621 km² reservoarstørrelse. Vannmengde er anslagsvis 31,34 km³, og vannstrømning 15 900 m³/sek.

Ulykker ved anlegget

Den 17.august 2009 opplevde anlegget en alvorlig ulykke, da turbin 2 brøt sammen og kontrollrommet ble oversvømt i en periode hvor utbedringer av kraftverket var underveis.
Samme type uluykke skjedde også 23. mai 1979, mens ulykker i 1985 og 1988 gikk ut over rørgaten. Ulykken i 2009 var ekstra alvvorlig, innen 4.september var hele 74 mennesker bekreftet omkommet.
Emilie Christensen (forfatter)

Bøkene

Christensen ble tildelt Kulturdepartementets debutantpris for 2007, og ble i tildelingen beskrevet som «sjangermessig grensesprengende». Christensen fikk også av Grafill utmerkelsen Sølv for debutboken, i det årlige kulturarrangementet Årets vakreste Bøker. Illustrasjonene i bøkene er Christensens egne, og omslag er laget av grafisk designer/illustratør Benn Bolt. 
Våren 2008 utkom bok to, Andungen og jeg (torsdag). Bøkene var opprinnelig plassert i kategorien Barne- og ungdomslitteratur, men er siden flyttet over til kategorien "annet". Kritikere har omtalt Andungen og jeg som "barnebøker for voksne", og det har i den forbindelse vært trukket paralleller til bøker som Gjett hvor glad jeg er i deg av Sam McBratney, og Den lille prinsen av Antoine de Saint-Exupéry.
Andungen og jeg (jul) og Andungen og jeg (torsdag) ble i løpet av 2008 oversatt til fransk av den prisbelønte oversetteren Jean-Baptiste Coursaud, og utkom på det franske forlaget Éditions Être i november. I november 2009 ble Andungen og jeg (jul) og Andungen og jeg (torsdag) utgitt i Storbritannia, oversatt av Nadia Christensen på forlaget Winged Chariot Press.
Den ene synger, den andre ikke

Handling

Handlingen i Den ene synger, den andre ikke starter i Paris i 1962, mens det fremdeles var ulovlig å ta abort i Frankrike. 17 år gamle Pauline, som er i opposisjon til sin borgerlige familie, blir kastet ut hjemmefra etter å ha skaffet sin fem år eldre venninne Suzanne (som venter sitt tredje barn) penger til å dra til Sveits for å ta abort der. Men livene deres tar forskjellige retninger, og de møtes ikke igjen før ti år senere, under en pro-abort-demonstrasjon. I mellomtiden har Pauline, som nå kaller seg Pomme, blitt vokalist i Les Orchidées (Varda har selv skrevet tekstene til gruppen) og dessuten forelsket seg i en iraner. Forholdet viser seg å bli langt fra problemfritt. Suzanne – hun som ikke synger – driver et familieplanleggingssenter i Sør-Frankrike.
Fairbault kraftverk

Fairbault kraftverk er et varmekraftverk i Rice County i Minnesota, USA. Anlegget har en installert produksjonskapasitet på inntil 335 MW, fordelt på 2 turbiner. Operatør er energiselskapet Minnesota Municipal Power Agency Co LLC. 
Kraftverket stod ferdig utbygd i 2007. Brenselkilden er naturgass, og fyringsolje.
Direktionsbezirk Dresden

Historie

Siden 1835 fantes det i kongeriket Sachsen fire offentlige utøvende myndigheter med benevnelsen Kreisdirektionen. Den 1. januar 1874 endret de navn til Kreishauptmannschaft, og endret sine grenser flere ganger i løpet av historien.  Regierungsbezirk Dresden har sin historiske opprinnelse i Kreishauptmannschaft Bautzen og Kreishauptmannschaft Dresden som den 1. juli 1932 ble slått sammen til Kreishauptmannschaft Dresden-Bautzen. Under det tredje rike ble den omdøpt til Regierungsbezirk Dresden-Bautzen. Etter andre verdenskrig var intensjonen å gjenopprette de tidligere administrative regionene, men denne tanken ble forlatt i 1947 og den 7. oktober 1949 ble Fristaten Sachsen innlemmet i Den tyske demokratiske republikk (DDR).
Den 23. juli 1952 avskaffet regimet i DDR de tidligere tyske delstatene, og inndelte i stedet landet i 15 såkalte Bezirke som ikke er sammenlignbare med dagens administrative inndelinger, bortsett fra at de var inndelt i Landkreise som igjen bestod av kommuner. Fristaten Sachsen ble oppløst og erstattet av Bezirk Leipzig, Bezirk Karl-Marx-Stadt (også kalt Bezirk Chemnitz) og Bezirk Dresden.
Ved Tysklands gjenforening den 3. oktober 1990 ble delstatene gjenopprettet, deriblant Fristaten Sachsen, og dette dannet grunnlaget for gjenopprettelsen av de tidligere administrative inndelingene.
Landesdirektion Dresden omfattet i grove trekk det geografiske området til Bezirk Dresden. I tillegg ble Kreis Hoyerswerda og Kreis Weißwasser overført fra den tidligere Bezirk Cottbus til Fristaten Sachsen, etter at folkeavstemninger i disse kretsene viste at flertallet av innbyggerne ønsket å tilhøre Sachsen.
Gjennom en politisk behandling i delstatsregjeringen i Sachsen fra 27. november 1990 til 1. januar 1991 ble Regierungsbezirk Dresden opprettet som et mellomliggende forvaltningsorgan mellom delstatsregjeringen og kretsene. Denne forvaltningsstrukturen bestod i utgangspunktet av 17 kretser og 8 kretsfrie byer.
I 1994 og 1996 gjennomgikk Sachsen en kretsreform hvor 48 kretser og 6 kretsfrie byer gjennom sammenslåinger ble erstattet av 22 nye kretser og 7 kretsfrie byer. Regierungsbezirk Dresden ble etter dette inndelt i 8 kretser og de tre kretsfrie byene Dresden, Görlitz og Hoyerswerda.
Delstatsregjeringens lovforslag om kretsreformen ble delvis behandlet av Fristaten Sachsens forfatningsdomstol, grunnet klager om lovligheten av å oppløse enktelte kretser. I juni / juli 1994 påpekte domstolen mangler i de klagende partenes deltagelse i den lovgivende prosessen, og Sachsens landdag ble tvunget til å foreta tre endringer i lovforslaget.

Forvaltningssete

Hovedkvarteret til Landesdirektion Dresden befinner seg i en tidligere kasernebygning (Kaiser-Grenadier-Kaserne), som opprinnelig tilhørte det andre kongelige Grenadier-regiment «Keiser Wilhelm, Konge av Preußen Nr. 101».
Deler av administrasjonen befinner seg fortsatt i byene Radebeul og Bautzen.
Orevika

Orevika er ei grend, som ligger i Holmestrand kommune vestnordvest for Eidsfoss sentrum langs fylkesvei 35 som på denne strekningen heter Eikernveien. De fleste boplassene i grenda har utsikt til innsjøen Eikeren. I grenda er det et samlingslokale ved navnet Varden.

Kjente personer

Prinsesse Kristine Bernadotte (født Kristine Rivelsrud) er født og oppvokst her. Kristine Bernadottes nabo var Hofs varaordfører på 2000-tallet Berit Solbakken.
Lennart Nilsson

Bakgrunn

Da han var elleve år gammel fikk sitt første kamera av faren.

Fotograf

Sent i tenårene og så tidlig i tjueårene fikk han anledning til å fotografere mange berømte svensker. Nilsson dokumenterte det svenske kongehuset fra 1940-tallet.
Nilsson begynte sin yrkeskarriere som reportasjefotograf, blant annet for bildebladene Se og Life i årene 1965 til 1972.
Nilsson var den første som klarte å fotografere et levende foster i livmoren, men han bygde også dette fotografiske arbeidet på aborterte fostre. Han fortsatte etter dette å utfordre grensene for hva som var mulig innen medisinsk fotografi.  Særlig berømt er bildet der fosteret holder en tommel i munnen, som om det sugde på den.
Han ble flere ganger prisbelønt for sitt arbeid, ble æresdoktor og fikk i 2009 professortittel med begrunnelsen: «För att han synliggjort det osynliga och med vetenskaplig precision dokumenterat människans inre».
I januar 2010 viste Sveriges Television Mikael Agatons dokumentarserie Resan till livets kärna som skildret Nilssons forsøk på å fotografere organellene i den menneskelige celle.
Nilsson var sønn av Nils Georg Nilsson og Karin Nilsson, født Lindén. Han var gift med Birgit Svensson (1926-1986) og med Catharina Fjellström, født Tjörnedal.
Scientisme

Scientisme er et begrep som uttrykker en sterk tro på naturvitenskap innenfor filosofien. Uttrykket ble først brukt av den franske biologen Félix le Dantec (1869–1917), som et positivt ladet uttrykk om oppfatningen om at alle meningsfulle spørsmål lar seg besvare ved hjelp av naturvitenskapelige metoder.
Scientismen har en positivistisk forståelse av disse metodene og blir derfor ofte sammenlignet med positivisme eller andre radikale former for empirisme. Hegel, Friedrich Hayek og Karl Popper var kritisk innstilt mot scientismen.